text: Politi om sprængte pengeautomater: Vi har spor
  19 november 2014 kl. 16.28
  Fire hæveautomater i Syd- og Sønderjylland er sprængt i luften siden 1. oktober. Politiet vil endnu ikke snakke om sammenhæng, men siger at der er spor at gå efter.
  I nat gik det ud over en hæveautomat ved en Spar Købmand i Gørding.
  Tyvene forårsagede skade på bygningen, men fik ifølge politikommissær hos Syd- og Sønderjyllands Politi, Jacob Ulvedal Andersen, intet udbytte med sig.
  Han ønsker endnu ikke at forholde sig til, om de fire tilfælde hænger sammen, men siger til TV SYD, at selvom der endnu ikke er mistænkte, så er der spor at gå efter.
  Han beder samtidig om hjælp fra vidner, der har set noget. Blandt andet ønsker politiet oplysninger om sort bil, der blev set forlade gerningsstedet og en hvid varevogn, der befandt sig i området en time før.
  Se udvalgte inviewklip, hvor politikommissær hos Syd- og Sønderjyllands Politi, Jacob Ulvedal Andersen fortæller om politiets undersøgelser. Varighed 1:19 min.
  